LidanRubinov/Halacha-QA huggingface dataset:
שאלה: התרת נדרים על שרפת ציפורניים: מי שנהג לשרוף הציפורניים שנטל ורצונו להשליכן לבית הכסא (קבורה), האם צריך לעשות התרת נדרים?
תשובה: לא, כיון שהשלכת הציפרנים לאסלה דינם כשריפה לענין זה.
שאלה: הסתפקות במועט או ישיבה טובה: בעקבות דברי הרב (בשיעור בנושא אובר-דרפט) רציתי לשאול. אנו שני בני זוג עובדים אך כיון שיש לנו ילדים בוגרים שלומדים בישבות טובות שעולות כסף רב עומדת בפנינו דילמה האם לשלוח לישבות פחות טובות אשר עולות פחות כדי להסתדר כלכלית או לחיות עם אובר-דרפט אבל הבנים ילמדו בישבות טובות ומתאימות, מה הרב ממליץ?
תשובה: אם אין לכם יכולת לשלם לישיבות מה עוזר שאתם נכנסים לאובר-דרפט הלא זה רק גורם ליותר הוצאות שמשלמים גם ריבית גבוהה. אם אתם יכולים לשלם את הלימודים של הבנים רק אין לכם כעת כסף אך תוכלו לשלם בעתיד בתשלומים. עדיף שתקחו הלואה ותשלמו אותה בתשלומים ולא תהיו באובר-דרפט. וד' יברך אותכם שתוכלו לגדל את בניכם לתורה ולמצות.
שאלה: הופעת חיילת בסוף מסלול: בטקס סוף מסלול של כפיר אוג 07 (יש שם 4 מחלקות ביניש וגם כמות של דתיים) היתה שם הופעה של זמרת (שרה לבד). כשזה קרה היו הרבה שיצאו מן ההופעה. האם בתור רבנות אתם יכולים לנסות לדאוג שמקרה שכזה לא ישנה, אם לא, מה כן ניתן לעשות?
תשובה: הלכה פסוקה היא בידינו כי "קול באשה ערווה", ועל פי שורת הדין אין דרך להתיר לחיילים דתיים לשמוע זמרת אפילו במסגרת טקס צבאי. עם זאת, אנו מתירים בדוחק למפקד ולקצין מקצועי שהשתתפותו בטקס חיונית, להישאר באולם בשעת ההופעה, וזאת בצירוף כמה סברות לקולא. לעומת זאת, אין שום הצדקה לחייב חיילים וקצינים דתיים מן השורה להיות נוכחים בחלק זה של הטקס, ולכפות עליהם דבר המנוגד להשקפת עולמם הדתית. אי לכך, על מארגני הטקס להיות ערים לבעיה זו, ולמצוא דרך יצרתית לפתרונה. אם על ידי שחרורם של החיילים הדתיים מכלל הטקס, אם על ידי שחרורם מחלק ממנו, כשיציאתם אינה מופגנת, ואם על ידי שינוי התכנים של הטקס עצמו. מאחר ופקודות מטכ"ל מתירות שירת נשים גם בהופעות ציבוריות, לא נמנע מכלל החיילים להשתתף בהופעות כגון אלו. עם זאת, על המפקדים לגלות יתר רגישות ולמצוא תכנים מתאימים לציבור החיילים שלהם למסיבות יחידתיות. הרב מנחם פרל
שאלה: מעשנה, דג פורל: 1. האם מותר לאכול דג כשר שחומם או בושל בתוך נייר כסף במעשנה (תנור עישון בשר) של אדם חילוני? 2. "דג פורל" האם מצריך כשרות מהודרת?
תשובה: 1. רק בעטיפה כפולה. 2. לא ידוע לי על הבדל בין הכשרויות.
שאלה: דג וגבינה בפיצה: לספרדים שלא אוכלים דג וגבינה ביחד, אם יש פיצה שעל חלק ממנה יש דג, מה יהיה הדין לגבי שאר הפיצה, מותר יהיה לאכול אותה?
תשובה: כן, כל עוד שלא אוכלים הדג עם הגבינה מותר.
שאלה: ללמוד יחף: אני תלמיד בישיבת הסדר ולעיתים אני מוריד את סנדלי כשחם לי, ורציתי לדעת, האם יש בעיה הלכתית בזה?
תשובה: ע"פ המקובלים לא טוב ללכת יחף כלל, אך על פי הפשט מותר, אך לדעתי לא יאה לעשות כן בבית המדרש מקום תורה ותפילה.
שאלה: עלייה לקבר בשנה ראשונה: סבי נפטר לפני מספר חודשים. אני נמצאת בשליחות בארה"ב והגעתי לקיץ לחופשת הקיץ. האם מותר לי לעלות לקבר סבי, בתוך השנה הראשונה, משום שלא הייתי בהלוויה או בשבעה ולא אהיה בסוף תקופת האבל?
תשובה: מותר.
שאלה: עוגיות מחו"ל עם שאריות חלב: ישנם עוגיות אשר מיובאות מחו"ל ויש עליהם הכשר מהרבנות הראשית לישראל וכתוב כשר פרווה. קראתי את הרכיבים של העוגיות וכתוב כך : עשוי להכיל חלב. האם יש להפריד בין לזה ולבין בשר או שאפשר לנהוג בזה כמאכל פרווה כשכתוב כשר פרווה, הרי כתוב עשוי להכיל חלב?
תשובה: אני לא מכיר את המוצר הזה ולכן אם יש ספק כדאי להתקשר לרבנות הראשית מחלקת יבוא ולשאול אותם. אם הכיתוב "עשוי להכיל חלב" הוא הודעה לאלרגנים הרי שהמוצר יכול להיות פרווה על פי כללי ההלכה אלא שעשוי להיות בו שאריות מועטות מאוד של רכיבי חלב, שהיה קודם לכן במכונת הייצור, והוא בטל בשישים.
שאלה: גיד הנשה בבן פקועה: הרב הזכיר שרק הדם של בן פקועה אסור בלימוד מיוחד אך החלב מותר כי זה לא צורך שחיטה. האם גם גיד הנשה של בן פקועה מותר?
תשובה: אם אתה רוצה לעמוד על הנושא, באנציקלופדיה תלמודית, ערך בן פקועה, מובאים כל השיטות. הדם אסור אבל החלב שלו מותר כיוון שעוד לא נולד וכתוב "שור או כבש כי יוולד" והוא, כיוון שעוד לא נולד לא נקרא שור. לגבי גיד הנשה יש מחלוקת בשליל (עובר הנמצא ברחם), יש בזה שתי שיטות.
שאלה: צדקה בעקבות נדר: לפני כמה זמן נדרתי שאם מאורע כלשהו יקרה אתן סכום כסף לצדקה לנזקקים. המאורע אכן קרה ונתתי 7 8 מהסכום, ונשארה לי עוד שמינית. האם מותר לשנות את היעוד ולתת את הכסף לתלמוד תורה?
תשובה: גם תלמוד תורה הוא בגדר נזקקים, ישנם הורים שאינם יכולים לשלם את שכר הלימוד, במסגרת הנזקקים אפשר להכליל את זה.
שאלה: פסוק לבעל שני שמות: לפי מה שהבנתי, אדם צריך לומר בלב פסוק מתהילים אחרי תפילת שמונה עשרה שמתחיל באות הראשונה של שמו הפרטי ומסתיים באות האחרונה של שמו הפרטי, על מנת שכאשר האדם הולך לעולמו ועושים לו משפט בשמים לא ישכח את שמו. איך אני יכול לדעת איזה פסוק מתאים לי כאשר יש לי שני שמות בשמי הפרטי, השם הראשון מתחיל ב-"א" ומסתיים ב-"ם" והשני מתחיל ב-"ר" ומסתיים ב-"ל", האם אני צריך שני פסוקים לקרוא אחד לכל שם או מספיק פסוק אחד שמתחיל באות הראשונה של שמי הראשון ומסתים באות השניה של שמי השני?
תשובה: תגיד שני פסוקים. בסידורים גדולים יש רשימת פסוקים לפי השמות, תלמד להגיד את שני הפסוקים של שני שמותיך.
שאלה: כלי פיירקס שאפו בו ירקות בטוסטר אובן חלבי : מה דינו של כלי פיירקס שאפו בו אך ורק ירקות בטוסטר אובן חלבי, האם הוא חלבי או נחשב פרווה? (מדובר בכלי פיירקס שאפו בו תמיד כשהוא מכוסה עם מכסה מפיירקס) כמו כן, יש לציין שבזמן האפיה הכלי מונח על גבי תבנית חלבית.
תשובה: פרווה. כל עוד לא הכניסו בו חלבי ממש, כך גם אם התבנית היא חלבית.
שאלה: הסמים שבפיטום הקטורת: יש לי שאלה בקשר לפיטום הקטורת ששם רשום: "ויאמר ה אל משה קח לך סמים נטף.". מה הם הסמים שאליהם מתכוון הכתוב?
תשובה: אם תשים נקודותיים לאחר המילה 'סמים' תגלה כי נטף וכו' הם הסמים עליהם דיבר ה' עם משה. שנזכה בקרוב. הרב שמואל הולשטיין
שאלה: עבודה עברית או לפרנס ערבי: בע"ה הגענו לשלב שאנחנו בונים בית. לפני שנגיע להצעות מהקבלנים (אנחנו בונים בתור קבוצה של כמה משפחות) רציתי לשאול: ההפרש בת בין עבודה עברית לקבלן ערבי הוא סכום עצום (לא פחות מ-150,000 ש"ח, ואולי גם 350,000 ומעלה) ואם אני לא טועה ראיתי היתר של אחד מהרבנים במקרה כזה לבנות עם ערבי (אין לנו כסף מיותר, גם כך לקחנו משכנתא אותה נשלם ב-30 שנה הקרובות אחרי שנקצץ בדברים אחרים). כיצד יכול להיות (אם אכן יש כזה היתר) שבמצב כמו היום, שהעניין הוא לא ספק אלא ודאי שהכסף לערבי יגרום למות יהודים והחזקת רוצחים בארץ, אפשר להעדיף ערבי על יהודי אפילו אם הערבי יקח שני שקלים והיהודי מיליון? אם התשובה היא, שאין כזה היתר, כיצד יכול זוג צעיר היום לבנות בית בישראל?
תשובה: זו שאלה כבדת משקל. לאדם בתור פרט, אם אין לו אפשרות ורוצה לבנות בכל זאת, אין לו ברירה ויכול לא לבנות עם יהודי. זהו דיעבד קשה. אבל בתור ציבור צריך להשתדל לא להעסיק ערבים.
שאלה: המשיח הוא עני ורוכב על חמור: המשיח אמור להיות עני שמגיע על חמור. לפי מה שמצאתי זה כתוב בספר זכריה פרק ט פסוק ט "גילי מאד בת-ציון, הריעי בת ירושלם, הנה מלכך יבוא לך, צדיק ונושע הוא עני ורכב על-חמור, ועל-עיר בן-אתנות" קראתי את פסוקים א עד ח וזה באמת נשמע כמו אחרית הימים, כתוב שם על עזה ועל אשקלון "תרא אשקלון ותירא, ועזה ותחיל מאד, ועקרון, כי-הביש מבטה ואבד מלך מעזה, ואשקלון לא תשב. ו וישב ממזר, באשדוד והכרתי, גאון פלשתים." אפשר להבין מזה שה יכה את הפלישתים שיושבים בעזה, הבעיה היא הפלישתים הם לא הפלסטינאים! אז איך זה נבואת אחרית הימים, ואם זה לא אז מאיפה המסקנה שהמשיח יהיה עני רוכב על חמור? אם תוכל להסביר לי אני אודה לך מאוד.
תשובה: הפסוקים העוסקים בביאת המשיח אינם מתפרשים כפשוטם, ויש בהם רמזים לתקופת המשיח, שצריך לדעת לפרש מתוך ההדרכה של רבותינו בגמרא ובשאר ספריהם. בתיאור המשיח כ"עני ורוכב על חמור" אין הכוונה שמשיח יבוא על חמור לבן כמו באגדות וכן אין מכאן ראיה שהמשיח יהיה עני. ובדרך משל ניתן לפרש שהכוונה היא על התקופה שבה המשיח יבוא, שבה יהיה עוני רוחני גדול, שיגרם מתוך רכיבה על החמור, שהוא מסמל את התרבות החומרית. ואומנם היום אנו עדים לסיגסוג חומרי גדול ולתרבות רחבה של חומר שמתפשטת על כל החיים ולא מותירה מקום לערכי הרוח של עם ישראל, שהוא בכללתו עני ברוח. אולי מצב זה נראה כלא מתאים לימות המשיח, אבל דווקא מתוך הצימאון שנוצר לערכיות רוחנית תתמלא בסוף הארץ דעה את ה'. גם שאר הפרטים בנבואה זו לא צריכים להתפרש רק כפשטם, אלא יש בהם רמז למה שיהיה לעתיד לבוא. ועל כגון אלו כתב הרמב"ם (בסוף הלכות מלכים) שאין אנו יודעים לפרש במדוייק את כל הנבואות על ימות המשיח, והרבה דברים אין אנו יודעים כיצד יהיו או יתפרשו עד שיהיו. מכל מקום, אין בכך כדי לומר שהנבואה אינה מדבר על ימות המשיח, אלא שכשיתרחשו הדברים אז נבין בצורה יותר מדוייקת כיצד האירועים היו רמוזים באותה נבואה.
שאלה: נושאים שונים: לכבוד הרב! יש לי מספר שאלות: 1. האם מותר לחמם על הפלטה בשבת בשר עוף עם עצמות? 2. האם בבית משותף צריך ללוות את האורחים ארבע אמות בחדר המדרגות או מחוץ לבניין? 3. האם מותר לטייל בעבר הירדן המזרחי?
תשובה: 1. כן. 2. תשתדל ללוות בחוץ, בחדר המדרגות זה עדיין נחשב בית. 3. כן. מהצפון עד נחל ארנון זו ארץ ישראל, דרומה מזה לא. כשם שבתקופת הגלות היה אפשר לבוא לארץ ישראל למרות שהיה בה שלטון זר כך גם בעבר הירדן, היא ארץ ישראל למרות שהיא תחת שלטון זר. אבל לא לנסוע לפטרה או לשאר מקומות שמדרום לנחל ארנון, כי זה כבר לא ארץ ישראל.
שאלה: הבדלה על כוס קטנה: האם מותר להבדיל בכוס קטנה שאין בה 87 גרם? מי שלא שתה 87 גרם או מלוא לוגמיו לא יצא ידי חובתו?
תשובה: צריך להבדיל דוקא על כוס בשיעור הראוי דהיינו 87 גרם, וגם אם לא שתה הוא או אחרים כשיעור לא יצאו ידי חובתם.
שאלה: זמן ברית מילה שנדחתה: כאשר דוחים ברית מילה בשל משקל נמוך וצהבת, האם יש עניין לעשות את הברית ממש ברגע שיתאפשר, או שאפשרי לעכב את הברית (שממילא נדחתה) בשל נוחיות של יום וזמן מסוימים?
תשובה: ברגע שהילד כשיר לברית אין לדחותה משום סיבה שהיא. אם לעשות, באותו היום, בבוקר או בצהריים זה עניין של זריזים מקדימים.
שאלה: ניתוח בשלושת השבועות: אני צריכה לעבור ניתוח רפואי ואסתטי באף. הניתוח לא דחוף בכלל, האם כדאי לעבור אותו בשלושת השבועות או בתשעת הימים או שיש מקום להחמיר ולחכות לאח"כ?
תשובה: אולי בתשעת הימים יש עניין לא לעשות, אבל עד ראש חודש לא נראה לי שיש בזה בעיה.
שאלה: כיבוד אב ואם: אבי רוצה שאבוא לשמחות של המשפחה ואין לי חשק להגיע לכולם. הוא אומר שיש לו נחת מכל אחד שמגיע. האם יש חיוב מצד כבוד אב ואם להגיע, שהרי לא מדובר על עזרה שהוא צריך - שבזה חייבים לעזור אלא על נחת?
תשובה: לא נראה לי שאתה חייב להגיע בשביל אבא שלך.
שאלה: אמירה בלב: אם אמרתי בלב בלי שהתכוונתי אני נודרת נדר לא ללכת לחברות שלי (שהן אחיות) כל החופש. האם זה נחשב לנדר, והאם אני יכולה ללכת אליהן בחופש?
תשובה: נדר צריך להאמר בפה ולכן אם רק חשבת על כך בלב אין זה נדר ואת יכולה ללכת אליהם. (שולחן ערוך, יורה דעה, סימן רי סעיף א).
שאלה: שתילה בשמיטה על ידי גוי: במהלך עזרה שלי להורי במשק החקלאי שלהם, שתלתי 2 עצי נוי בגינה אחד דקל שאינו נושא פרי והשני אגוז מלך. הסיבה לכך היתה שהגינה היתה מוזנחת (מדובר בגינה של צימרים שמפרנסת את הבית) ולקוחות התלוננו כנגד המראה שלה. את השתילה ביצע פועל ערבי. לאחר מכן נודע לי ששנת שמיטה עכשיו, רציתי לדעת מה יש לעשות עם העצים ששתל הפועל, ומה לעשות עם הצמחים שנותרו בעציצים?
תשובה: הרמב"ם (שמיטה פ"א הי"ב) כתב, שהנוטע בשביעית בין בשוגג בין במזיד יעקור מפני שישראל חשודין על השביעית, אם תאמר בשוגג יקיים יאמר המזיד שוגג הייתי. מכאן שבעצי פרי יש חובת עקירה ואילו בעצי סרק יש מקילים ואינם מזקיקים לעקור. בברכת התורה והארץ הרב יהודה הלוי עמיחי
שאלה: נגיעה לצורך לימודים בגבר גוי: אני סטודנטית לפיזיותרפיה ולאחרונה התוודעתי לבעיות ההלכתיות הכרוכות בכך, אם כי ניתן למצוא להן פיתרון עפ"י ההלכה אך לא תמיד הוא מקובל על המרצים. אנו מתרגלות בנות על בנות, אך נדרשות כעת להיבחן והמבחן כולל נגיעה בגברים. אולי זה מגוחך, אך האם זה אפשרי שהמודלים שעליהם נבחן יהיו גברים לא יהודים,ובכך אין איסור נגיעה? אני מודה לרב על זמנו ועל תשובתו.
תשובה: יש כאן בעיה חמורה. אומנם שרירי הגבר שונים משל האישה ולכן מי שהתאמנה רק על אישה לא תוכל לטפל כראוי בגבר. אולם היא הנותנת, אישה לא צריכה לעולם לטפל בגבר וכן לא להפך. התעודה צריכה להיות מוגבלת רק למין במינו. ידוע לי שהרב דרוקמן מטפל בנושא, פני נא אליו.
שאלה: גניבה משטח חקלאי עם שומר: קיבוץ החליט למנוע גניבת פרי ממטע לצורך כך שכר שומר. בנוסף פורסם לציבור בקיבוץ באמצעות העלון כי הוצב שומר ואין לקטוף פרי מהמטע. בפועל השומר תפס גנבים שהתברר כי הם בניו של הקיבוץ עצמו. האם יש הבדל בגניבה משטח ללא שמירה לבין שטח עם שומר? וכן מה הדין במקרכה והגניבה נעשתה משטח שבו מונה שומר על ידי הבעלים ובני הבעלים הם הנתפסים בגניבה?
תשובה: פשוט שגם אם אדם גוזל את אביו עליו להשיב, ולכן בני הקיבוץ עברו באיסור גזל, זאת ועוד שהממון אינו רק של אביהם אלא בשותפות כל החברים, ואם כן הרי הוא פוגע בחברים אחרים. והדין הוא שאסור לשותף לקחת ממון השותפות בניגוד לתנאי השותפות משום שיש בזה גזל. הרב חננאל פאטשינו.
שאלה: הסרת שער בפינצטה: האם מותר להסיר בפינצטה שיער מהפנים מתחת לעין, ליד העצם שמול האוזן?
תשובה: אם זו שערה אחת אין בעיה אבל אם אתה רוצה להוציא את כל השערות זו בעיה מדרבנן. מהתורה עוברים רק על גילוח שהוא דרך השחתה.
שאלה: קריעת שקית בשבת לצורך אוכל עקיף: האם מותר לקרוע שקית בשבת כשהצורך לאוכל הוא עקיף, למשל, קריעת שקית שיש בה סכו"ם, שהצורך הישיר הוא מזלג, אך השימוש הוא בשביל האוכל, מותר או שצריך לקרוע מלפני שבת, ומה עושים אם מגיעים למצב שלא קרעו לפני שבת, בדיעבד, מותר?
תשובה: תמיד עדיף לקרוע לפני שבת, אך אם לא קרעו לפני שבת מותר בכה"ג.
שאלה: קניית עיתון לא ראוי לאבא: פנה אלי בחור בן ישיבה בשאלה: אביו מבקש ממנו מדי יום ששי לקנות לו עיתון "מעריב". הבחור ניסה להסביר לו שזהו עיתון לא ראוי, ורבים בו דברי שחיתות ותועבה, ואולם האב עומד על שלו. האם הבן חייב לשמוע בקול אביו ולקנות לו עתון זה או שמא יש בזה דבר עבירה ואינו מחוייב במקרה זה בכבוד אביו?
תשובה: לא חייב לשמוע בקול אביו. זהו מסייע לדבר עבירה ולא שייך בזה כיבוד אב ואם.
שאלה: תיקון חצות לנשים: האם נשים נוהגות האם מותר לנשים לומר תיקון חצות? האם יש הבדל ביל ספרדיות לאשכנזיות בעניין? אם כן, מה ההבדל בין תיקון רחל ללאה ואיך אומרים? (ישיבה עמידה) רוב תודות ושבוע טוב:)
תשובה: מתוך תשובה שניתנה באתר לשאלה דומה: היו נשים מיוחדות שהיו אומרות תיקון חצות. צריך בכל אופן להיות בעלת מדרגה בכדי לנהוג כך בקביעת. באופן ארעי למשל בתשעת הימים ניתן לומר גם ללא מדרגה מיוחדת. אני הייתי ממליץ קודם כל להקפיד על שתי תפילות ולא לרוץ להנהגות מיוחדות. הרב ש. יוסף וייצן
שאלה: נוסח הדלקת נרות: האם מותר לומר בהדלקת נרות "ואתה תחונן את אבי" גם אחרי פטירתו?
תשובה: אין לומר "את אבי" מאחר וזו ברכה לאנשים חיים.
שאלה: בר מצווה באבלות על אחות: אני באבל על אחותי (אני ב 30) האם מותר לי ללכת לשמחת ברמצוה?
תשובה: מתוך תשובה שניתנה באתר: מותר לאבל להשתתף בסעודת בר מצוה רק אם נאמרים בה דברי תורה. רצוי בעיקר של בר המצוה עצמו. לכן מן הראוי שגם בר המצוה יכין דבר תורה רציני. ובמקרה זה יש לבקש במיוחד מהציבור שלא ינהגו את המנהג המוזר להפריע לדורש כדי לאפשר לאבל להשתתף בסעודה. אם האבל עצמו אומר דברי תורה - מה טוב. הרה"ג יעקב אריאל
שאלה: לימוד הלכה מפרקי אבות: האם מהמשניות של פרקי אבות ניתן ללמוד הלכה למעשה?
תשובה: אומנם אין אנו לומדים הלכות מתוך המשניות אלא מדברי רבותנו הפוסקים, ראשונים ואחרונים, שמאירים את עינינו בסבך הסברות של התורה ומכריעים את ההלכה, אך ניתן ללמוד מן המשניות, ובטח מן המשניות שבמסכת אבות, הדרכות מעשיות לחיינו. ואכן הרבה דברים הקשורים לתיקון המידות ולהכוונת החיים המעשיים בהנהגה ודרך ארץ והשקפות של מוסר ותורה ניתן ללמוד מן המשניות במסכת אבות - ולקיימם בפועל בחיינו.
שאלה: לקבל דברים מאחרים: 1. קשה לי לקבל מאנשים דברים - אני משתדלת לא להזדקק לבריות. רק שנראה לי שזה כבר גובל בגאווה. רציתי לדעת מה הגבול בין לא להזדקק לבריות לביו גאווה -שלא לרצות טובות מאנשים? 2. יצא לי לראות כמה פעמים נוער (שאני לא מכירה) שגונב מחנויות דברים - מה צריך לעשות, לשתוק, להגיד להם, להגיד למוכר? 3. אם ברכתי על מאכל כלשהו שהכל ואח"כ אני רוצה לאכול עוד משהו ואני לא זוכרת אם ברכתי "נפשות". אני צריכה לברך שהכל שוב, ומה אם הברכה האחרונה של המאכל השני?
תשובה: 1. עצמאות ככלל היא תכונה טובה, אך כמו כל דבר, כשהיא באה בצורה מוגזמת היא יכולה גם לפגוע. והסימן הוא אם את דוחה את העזרה מתוך תחושת זלזול במה שהאחר יכול לתת לך, בין אם זה עצה או כל דבר אחר, לבין דחייה מתוך רצון להתמודד לבד. מובן שדחייה על רקע של זלזול באחר היא פסולה, ומביאה את האדם לידי החשבה עצמית - שבסוף פוגעת בעיקר בו עצמו. אגב, גם לרצון להתמודד לבד צריך להיות גבול, מפני שהיסוד הוא לדעת שגם באחרים יש טוב, ויש חוכמה ועצה טובה שאנו יכולים להעזר בה. ומתוך הכרת ערכם של הסובבים אותך, תגיעי גם ליכולת לקבל מהם. 2. במקרה שאת רואה משהוא גונב, צריך להפנות את תשומת לבו של בעל החנות כדי למנוע ממנו הפסדים כספיים. 3. אם ברכת "שהכל" על מאכל מסויים ואחר כך את רוצה לאכול דבר אחר שברכתו "שהכל" - את צריכה לברך שוב, כיון שבעת הברכה הראשונה המאכל השני לא היה לפנייך ולא רצית לאוכלו, לכן הברכה לא חלה עליו. כמובן, שצריך גם ברכה אחרונה אחרי המאכל השני.
שאלה: סדר תעניות בימינו: למה היום אנחנו לא מתענים כמו שכתוב במסכת תענית שמתענים אם לא יורדים גשמים, ועושים את כל סדר התעניות שברחוב?
תשובה: כדי לגזור תענית צריך סמכות של נשיא. היום אין לנו סמכות כזו. אם כי גם היום, אם לא ירדו גשמים עד חנוכה, מתפללים בשומע תפילה 'עננו'. בשביל זה לא צריך נשיא. אם מישהו באופן פרטי יכול לצום ודאי שראוי שיעשה כן.
שאלה: תיקון חצות ואכילת בשר ודגים: א. האם אמירת תיקון חצות היא חובה גמורה או מילתא דחסידות? ב. ברצוני להעיר בהמשך לשאלתי ששאלתי ממעכת"ר על אכילת בשר ודגים, שמעכת"ר מתיר וכתב שאם הרופאים אומרים כיום שזה מסוכן אז צריך לחזור לאסור. הגאון הרב יעקב יוסף שליט"א אמר בשם א הפרופסורים בהדסה עין כרם לפני כמה עשרות שנים שאכילת בשר ודגים גורמת ל"טרומבוזה" - כריש בדם. עוד יש לי לשאול ממעכת"ר איך נוכל לסמוך על חכמי הרפואה שלפני 200 שנה שאמר מעכת"ר שסברו שאין בזה סכנה והלא לא נעשה על זה מחקר רציני ע"י חכמי הרפואה שבדורנו שהם בקיאים ברפואה המודרנית שהיא מפותחת לאין ערוך מהרפואה שלפני 200 שנה? בסיכום האם יש לאסור אכילת בשר ודגים מחמת המחקר המודרני על "טרומבוזה" וגם מחמת שחכמי הרפואה שבזה"ז לא חקרו את נושא להפקיע את הסכנה שאמרו ח שיש בזה?
תשובה: א. אינה חובה גמורה. ב. אם הרופאים יגידו כך, נכון. הדרכי תשובה בזמנו כתב שנשתנו הטבעים וזה לא מזיק. אם היום תהיה חוות דעת סבירה שזה מזיק ודאי יש לאסור. כך בכל דבר מזיק, גם קוקה-קולה הוא משקה מזיק. בשביל לאסור צריך מחקר יסודי שיאשר את העובדה שאכילת בשר ודגים מזיקה.
שאלה: מעין שלוש בשבת: שכחתי להוסיף את התוספת של שבת בברכת מעין שלוש שברכתי בשבת. האם עלי לחזור ולברך?
תשובה: אם עדיין לא אמרת שם ה' תחזור ותזכיר שבת וכדו' ותמשיך כי אתה טוב וכו', אך אם כבר אמרת שם ה' או שסיימת, ולא הזכרת שבת, אין צריך לחזור.
שאלה: בורר בשיער בשבת: היו לי ליכלוכים קטנטנים דבוקים לשיער בשבת והוצאתי אותם כי הם הפריעו לי ממש באותו רגע. זו הייתה עבירה?
תשובה: לעניות דעתי אין בזה איסור בורר בשבת.
שאלה: לא להצטלם באירועים משפחתיים : אני לא אוהבת להצטלם בכלל, ובפרט באירועים,גם משפחתיים. העניין גורם לי אי נעימות גדולה כאשר אני צריכה לבקש שלא יצלמו אותי. לפעמים קורה שפשוט לא מקשיבים ומצלמים בכל זאת. ואח"כ אני מרגישה נורא. האם אני יכולה לומר שאני לא מצטלמת מטעמי צניעות, ואולי אפילו להוסיף שכך הרבנים ממליצים? כיצד עלי לנהוג בנושא?
תשובה: את יכולה לומר שאת לא רוצה להצטלם מטעמי צניעות. אך אם מצלמים אותך ללא הסכמתך את לא צריכה להרגיש רע. מה שאת לא אחראית עליו זה לא מחייב אותך ולא צריך להפריע לך.
שאלה: כוס יין לפני השומעים את הקידוש : א. בחלק מהבתים והישיבות נוהגים שלפני הקידוש בשבת מוזגים לכל אחד מעט יין לכוסו ולאחר שהמקדש מסיים את הקידוש המסובים שותים מהכוס האישית שלהם (ולא מכוס הברכה), האם ההולכים בדרך זו מקיימים את דברי השו"ע שמצוה מן המובחר שכל המסובים ישתו מיין הקידוש, אם כן, מה הראיה לכך? (בסימן רע"א סעיפים טז-יז לא הצלחתי להבין שמוכח שמדובר שלפני המסובים יש כוסות שיש בהם מעט יין, אולי יש להם כוסות מלאות?) ב. האם במקרה הנ"ל יהיה מותר למסובים לשתות לפני שהמקדש טעם את היין (אך לאחר שסיים את הקידוש)? ג.האם המסובים צריכים להחזיק את הכוס שמונחת לפניהם בזמן הקידוש? (כאשר יש בה מעט יין).
תשובה: א. אדם לא חייב לשתות יין מכוס הקידוש, רק לכתחילה שותים קצת. לכן אם לכל אחד יש כוס עם מעט יין הוא יוצא בברכת הקידוש ממה שהמקדש מברך משום שומע כעונה. ב. אם היה שופך מכוסו לכוסותיהם היו צריכים לחכות שהוא ישתה אבל כיון ששותים מכוסותיהם אין צריכים לחכות. ג. אין צורך להחזיק את הכוס בשעה שהמקדש מברך.
שאלה: 3 שאלות בענייני התפילה: כבוד הרב שאלות אלו בקשר לתפילה: 1. ע"פ האר"י אין להסתמך על הגהות של פייטנים מתקופת האחרונים, וכן אחד מהם זה "לכה דודי" (פיוט לרבי שלמה הלוי אלקבץ ). ע"פ שולחן ערוך לקבל את השבת צריך לקרוא מזמור זה. אני דוגל בשיטת האר"י ורוצה לחבור לנוסח שלו, שבו הוא אינו אומר את מזמורים אלו של קבלת שבת אלה אומר אך ורק ג"פ "בואי כלה" ומהדר ב-"שבת מלכתא", האם אפשר? 2. אני נוהג להאריך בתפילת עמידה. כשמתחילים חזרת הש"ץ אני בד"כ ממשיך ב-18, האם לכל דבר קדושה אני צריך לעצור תפילתי ולהרהר? ומתי אני יכול לענות קדושה? 3. לדאבוני יש אצלנו בית כנסת שיש בו מניין מצומצם. רציתי לדעת, אם אני מתפלל בנץ החמה ולאחר מכן הולך להשלים מניין לשחרית בבית כנסת אחר, האם אני נחשב כמתפלל במניין או שאיני נחשב כעשירי בגלל שאיני מתפלל עמהם. (ע"פ הרב בבית כנסת נאמר שרק בערבית נחשב לעשירי) (ע"פ מה שראיתי בשולחן ערוך הרב עובדיה יוסף אומר שאכן נחשב כעשירי, כי עונה אמן ומשלים בקדושה, ויש אומרים שאינו נחשב כעשירי מכיוון ולא עושה תפילה עמהם) לרב שיענה לשאלותי וישר כוח ודרך צלחה.
תשובה: 1. אם תמצא בית כנסת שנוהג כך ע"פ האר"י תתפלל איתם, אבל לעשות כן לבד כאשר כל הציבור אומרים לכה דודי וכדו', אין ראוי לפרוש מן הציבור. 2.כאשר אתה נמצא בתוך י"ח אין לענות כלל, אך לקדושה עליך להפסיק ולכוון לדברי החזן, ורק בסוף התפלה לאחר אלהי נצור תוכל לומר קדושה עם הציבור. 3. אתה יכול להצטרף למנין גם אם כבר התפללת.
שאלה: שאלת מוסר מתוך הגמרא: במסכת ברכות פרק ראשון (אם אני לא טועה בדף ג עמוד א) מסופר על רבי יוסי שהולך בדרך ותוך כדי רואה חורבה, הוא החליט לעצור בצידי הדרך ופנה אל החורבה כדי להשלים תפילה. אחרי כן מתגלה אליו אליהו הנביא. ע"פ הגמרא אליהו הנביא הקדים ב לרבי יוסי. ע"פ חידושי החיד"א נאמר שרבי יוסי לא יכל לענות לאליהו הנביא כי היה באמצע התפילה ועוד שכך פעל על דרך המוסר (לא הבאתי את הלשון שלו). השאלה שלי ע"פ המוסר מה נהוג, שהרב מקדים ב לתלמיד או שהתלמיד מקדים ב לרב? לפי מה שהבנתי זה, שהרב אמור להקדים לתלמידו ועוד שכן אני חושב ששמעתי את זה ממקור אחר.
תשובה: זה לשון ספר בניהו בן יהוידע: "א"ל עליך רבי - כתב הרב פתח עינים בשם הרב עיון יעקב אמאי רבי יוסי לא הקדים לו יעויין שם. ונראה לי, כי רבי יוסי הרגיש בו שהוא אליהו זכור לטוב, ולכך השיב לו עליך רבי ומורי, ומה שלא הקדים לו מפני שרצה לבדוק עצמו, אם הוא ראוי שאליהו יקדים לו כי ידוע הקדמת מפי אליהו זכור לטוב, הוא מעלה גדולה, ואם היה רבי יוסי מקדים לו והיה אליהו זכור לטוב מחזיר לו אין הוכחה כל כך על מעלה של רבי יוסי דיש לומר הוכרח להחזיר לו כדי שלא לעבור על גזילת העני בבתיכם, לכך המתין לראות, אם יקדים לו כי הצדיקים מרוב ענותם, אין מחזיקים עצמם גדולי המעלה, לכך בדק עצמו תחלה. ומה שכתב פתח עינים דאליהו הוה רגיל אצל רבי יוסי ומכירו, היה אפשר שזאת המעשה היתה התחלת הכרתו עמו, ומה שהוסיף רבי יוסי לומר רבי ומורי, מלבד שכך ראוי להשיב מפני הכבוד, עוד י"ל כיון לומר רבי בחכמה ומורי ברוח הקודש". מדבריו עולה שאין הלכה ברורה מי מקדים נראה שהעקרון הוא שיש מעלה להקדים בין הרב לתלמיד ובין התלמיד לרב. אם כן הזריז בהקדמת הוא הנשכר.
שאלה: תולעים במלוחייה: האם הירק מלוחייה (עלים שמשתמשים בהם למרק, מאכל מצרי) הינו נגוע, ואם כן, כיצד מנקים אותו?
תשובה: אינני מכיר צמח זה, אמנם קראתי עליו באינטרנט אולם לא נעשו במעבדה בדיקות על צמח זה, ועל כן אינני יכול לתת תשובה מדויקת. בברכת התורה והארץ הרב יהודה הלוי עמיחי
שאלה: פרשת שבוע: 1. עדיין לא מובנת לי בריאת האישה בעולם, כי יש אומרים שהיה להם עמוד שדרה משותף להיו גב אל גב, אבל במציאות לגבר באמת חסרה צלע (יש לגבר 11 צלעות ולאישה 12 בצד שמאל) וזה מוכח מדעית. 2. אבישג השונמית (ספר מלכים) שעליה נכתבו שיר השירים התחתנה בהתחלה עם דוד ואח"כ עם שלמה? 3. מהי הסיבה לכך שמשה רבינו אינו מגיב לטענות שמופנים כלפיו בכמה מקומות בספר במדבר: בחטא המרגלים עונה במקומו כלב בן יפונה. לפני שהכה את הסלע (לא אומר כלום לעם) בחטא פעור אינו משיב לזומרי בן צור (נשיא שבט שמעון) על הטענה שגם לקח לעצמו אישה מדיינית(גויה). האם הוא הרגיש שהוא יותר לא מסוגל להנהיג עם מרדן וטובעני כזה?
תשובה: 1. על פי מדרש חכמים שהובא ברש"י, בתחילה נבראו האיש והאישה דבוקים זה לזו בגבם, ולא יכלו לראות את אחד את פני השני. אחר כך ניסר הקב"ה את החיבור שביניהם ואז הם יכלו להסתובב ולראות אחד את הפנים של השני, אבל אז כבר לא היו מחוברים וכל אחד מהם יכול היה לבחור לאן ללכת, גם בלי הסכמת חברו - כמו שזה היום. מדרש זה מתאר בצורה ציורית את יסודות הקשר שבין האיש והאישה, קשר שמתחיל מתשוקה גופנית (המסומלת בקישור גב לגב) ומסתיים בקשר נפשי (המסומל במפגש פנים אל פנים). ויש על כך אריכות דברים. האמת המדעית אינה חשובה לעניין זה והתורה בסיפוריה לא באה ללמד אותנו את האנטומיה של גוף הגבר או האישה אלא יסודות רוחניים שעל פיהם נוכל לכוון את חיינו. 2. שיר השירים לא נכתב על אבישג השונמית אלא על הקשר המיוחד שבין הקב"ה לבין עמו, המסומל בקשר שבין הדוד לאהובתו. אגב, אבישג לא התחתנה לא עם הדוד ולא עם שלמה. 3. לא תמיד משה משיב על טענת העם, ויש לכך סיבות שונות. ואולי גם אנו יכולים ללמוד מכך שלא תמיד חייבים לענות. לפעמים עדיפה השתיקה.
שאלה: תחנון למי שאחר למניין: 1) הגעתי באיחור לתפילה והתחלתי שמונה עשרה כשהחזן התחיל חזרה (אמרתי איתם קדושה רק לא התפללתי עם הציבור ביחד שמונה עשרה). באותו יום לא אמרו תחנון, האם גם אני לא צריך להגיד? ואם אמרתי איתם קדושה, אבל לא התחלתי שמונה עשרה כשהחזן התחיל חזרה, ולא אמרו באותו יום תחנון, האם אני גם במקרה כזה לא צריך להגיד תחנון? 2) אמא שלי באבלות על אמא שלה והאחד-עשר חודש נגמרים באב. אנחנו רוצים לעשות לה מסיבת הפתעה במסעדה (בתקופה זו מכיוון שזו גם חופשה), האם זה מותר מבחינת האבלות?
תשובה: 1. היות והתפללת במניין שלא אמרו תחנון גם אתה לא אומר. אתה נגרר אחרי הציבור גם אם לא התפללת שמונה עשרה עם החזן, מכיון שאתה מתפלל באותו מניין. 2. האבלות נמשכת 12 חודש. השנה זו שנה מעוברת תבררו אם לא עברו כבר 12 חודשים. שהאבלות נמדדת לפי חודשים ולא לפי שנה. יכול להיות שכבר בתמוז הסתיימו 12 חודשי האבלות.
שאלה: מגע בין איש לאשתו ברבים: בני זוג, כשהם מותרים. האם מותר להם לגעת כשהם נמצאים עם עוד אנשים, למשל כשהם יוצאים לטייל בערב או נמצאים בארוע של חברים או מדברים עם חבר של ההורים וכדומה? אני חושבת שיש מצבים בהם זה מותר, אבל בעלי חשב על זה בצורה הבאה, האם היינו רואים רב גדול בישראל נוגע באשתו ברחוב? כיוון שלא, אז גם אצלנו זה לא ראוי. מצד אחד אני מסכימה עם כיוון המחשבה, כי אני מרגישה שזה יורד לאמיתתה של תורה. מצד שני, ואולי התשובה ההיתה חיובית במצב שבו הם היו לבד בערב במקום שאנשים לא מגיעים אליו? (אני מודעת לזה שזה יותר משאלה הלכתית נטו)
תשובה: על זוג לשמור על התנהגות מאופקת וצנועה בפרהסיא. המקור: נימוקי יוסף, סוף חזקת הבתים. ובלשון העם: "לעיני כל ישראל" הוא סוף התורה.